《十二月二十五日大雪》
宋代·孔平仲

前时大雪风扰之，有无厚薄皆不齐。今朝大雪无风色，下隰高原总盈尺。

由来此物本阴气，偏近黄昏落尤剧。斜萦碎委百千态，不是天上谁做得。

铮铮鸣霰已三日，厌坐北窗闻滴沥。自非猛下意不醒，半夜一天星斗白。

漫漫玉琢人世界，蹂践成泥真可惜。呼童梯屋器贮之，犹得煎茶待嘉客。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。